Kiina on rakentanut hiljalleen sosiaalista luottoluokitusjärjestelmää ainakin vuodesta 2015 lähtien. Järjestelmä antaa jokaiselle käyttäjälleen numeroarvon sen mukaan, kuinka hyvä kansalainen käyttäjä on.

Korkealla luokituksella on tähän asti saanut erilaisia etuja, kuten takuuvuokrattomia vuokra-asuntoja, ohituskaistoja julkiseen terveydenhuoltoon tai parempaa näkyvyyttä ja viestinlähetysoikeuksia deittisivustoilla. Huonolla luokituksella esimerkiksi pakettiauto- tai polkupyörävuokraaminen voi olla kalliimpaa ja luksusluokan junalippujen ostaminen käy mahdottomaksi.

Sesame Credit -järjestelmän takana on kaksi kiinalaista megayhtiötä – pelijättinä tunnettu Tencent ja verkkokauppatitaani Alibaba, jotka yhdistivät voimansa Kiinan hallinnon kanssa luodakseen tämän systeemin. Koska Tencent ja Alibaba ovat valtavia tekijöitä kiinalaisessa vähittäiskaupassa, ne voivat seurata helposti kansalaisten ostokäyttäytymistä ja määrittää sitä kautta kuinka hyvä kansalainen kukin on.

Luokitusta voi parantaa olemalla hyvä kansalainen. Pienen lapsen vanhempi saa bonusta ostaessaan vaippoja, mutta rapauttaa luokitustaan esimerkiksi pelaamalla videopelejä koko päivän. Järjestelmä seuraa myös kiinalaisten kulutustottumuksia ja veronmaksua – kuluttamalla kiinalaista ja maksamalla verot kiltisti luokitus kohenee silmissä, pelejä, japanilaista animea ja muita paheita kuluttamalla luokitus putoaa.

Teknojätit hallitsevat myös kiinalaisia sosiaalisia medioita, mitä kautta ihmisten käyttäytymistä voidaan myös seurata. Kuuliaisesti valtiollisia uutisia ja positiivisia kiinalaistapahtumia jakamalla luokitus kohenee, kun taas kritisoimalla kommunistipuoluetta tai jakamalla Xi Jin-NallePuh -meemejä luokitus putoaa.

Tämän vuoden toukokuussa Kiinan hallinnon virallinen uutislähde Global Times uutisoi, kuinka kansalaisluottojärjestelmä oli blokannut yli 11 miljoonaa lentomatkaa ja yli 4 miljoonaa junamatkaa kiinalaisilta näiden huonon luokituksen vuoksi. Epäluotettavien kansalaisten liikkumisesta on haluttu tehdä mahdollisimman hankalaa.

Kiinan presidentti Xi Jinping on kommentoinut järjestelmän perustuvan ajatukselle: ”kerran epäluotettava, aina rajoitettu”. Kiinan valtionkanslian entinen varajohtaja Hou Yunchun sanoi, että järjestelmän pitää ajaa epäluotettavat kansalaiset konkursseihin. ”Jos emme kohota sitä hintaa, minkä epäluotettavuudesta joutuu maksamaan, kannustamme epäluotettavia ihmisiä pitäytymään tavoissaan. Tämä tuhoaisi koko järjestelmän.”

Toistaiseksi järjestelmä on vapaaehtoinen, mutta Kiinan kommunistipuolue on ilmoittanut Sesame Credit -järjestelmän tulevan pakolliseksi jokaiselle kiinalaiselle vuoteen 2020 mennessä. Vapaaehtoiset betatestaajat ovat saaneet erilaisia etuja järjestelmän sisällä.

Lähteet: The Independent, Channel News Asia, Global Times, Extra Credits, Wired